Tiger Brands wil omstrede vleisafdeling verkoop | Netwerk24
Deur William Horne 08 November 2019 11:49
Tiger Brands wil sy vleisafdeling verkoop. Foto: Pixabay
Tiger Brands wil nou sy ganse vleisafdeling verkoop, waaronder die beleërde Enterprise-handelsnaam wat in 2018 hard deur die listeriose-krisis geslaan is.
Dié kosgroep het Vrydag in 'n Sens-verklaring gesê ná 'n hersieningsproses van die vleisafdeling "pas dit nie goed by ons portefeulje in nie".
Die verkoop van die hele afdeling, wat ook Mieliekip, Renown, Bokkie en Top One insluit, word nou oorweeg.
Die direksie het op 6 November amptelik met die omsigtigheidsondersoek na die verkoopsproses begin "nadat verskeie noemenswaardige aanbiedings reeds ontvang is".
Meer as 200 mense het in 2017 en 2018 in Suid-Afrika weens die listeriose-uitbreking gesterf, wat volgens die Wêreldgesondheidsorganisasie die grootste ter wêreld is.
Tiger Brands se Enterprise-aanleg in Polokwane, Limpopo, is in Maart 2018 as die hoofbron van die uitbreking geïdentifiseer.
Die maatskappy het op 13 Augustus 2018 amptelik skuld ontken vir die uitbreking, en meer as 600 eisers het sedertdien tot 'n groepgeding teen Tiger Brands vir onder meer skadevergoeding toegetree.
Litigasie word binne die volgende jaar verwag.
Tiger Brands het in sy verklaring gesê dat die verkoop van sy vleisafdeling egter "op geen manier" sy toewyding tot die proses van die groepsgeding sal raak nie.
Die eise bestaan uit drie dele; skade ingevolge die Verbruikerswet (met 'n alternatiewe eis van aanspreeklikheid vir 'n onregmatige daad), bestraffende skadevergoeding en grondwetlike skadevergoeding.
Tiger Brands se versekeraar tree namens hom op. Die maatskappy het voorheen in 'n verklaring gesê hy beskik oor dekking vir eise, sou die maatskappy vir die gebeure aanspreeklik gehou word.
Dit sluit egter eise vir bestraffende skadevergoeding en grondwetlike skade uit.
Die eisers voer aan dat die Verbruikerswet oortree is en dat dit tot siekte, dood en ekonomiese verliese gelei het.